*Tämä artikkeli käsittelee savukemerkkiä. Johannesburgin lähiötä käsittelee artikkeli Marlboro (Etelä-Afrikka). Katso myös täsmennyssivu Marlborough.*
Marlboron logo
Marlboro-aski.
**Marlboro** on Philip Morrisin (myöhemmin Altria Group) luoma savukemerkki, joka tunnetaan cowboy-henkisestä mainoskampanjastaan sekä näkyvästä mainonnasta moottoriurheilun parissa kuten McLaren -tallissa 1970–1980-luvuilla. Marlboro oli sponsorina Formula 1-sarjassa myös Scuderia Ferrari-tallissa vuoteen 2010 asti. Marlboro on maailmanlaajuisesti myydyin savukemerkki.

Historia
--------

Marlboro-merkkisten savukkeiden myynti alkoi Englannissa vuonna 1847 ja se oli alun perin suunnattu naistupakoitsijoille. Vuonna 1902 lontoolainen tupakkatehtailija Philip Morris laajensi myyntiään Yhdysvaltoihin ja perusti haarakonttorin New Yorkiin. Marlboro saapui uudelle mantereelle vasta 1924, jossa sitä markkinoitiin naisille teemalla "Mild as May" (*Mieto kuin toukokuu*). Merkki ei kuitenkaan menestynyt kilpailussa hyvin ja toisen maailmansodan alkupuolella sen myynti lopetettiin.

Vuonna 1955 Philip Morris otti merkin takaisin myyntiin. Muutoksia oli tapahtunut sekä savukkeessa että markkinoinnissa. Savukkeeseen oli lisätty sisäänrakennettu suodatin, joka oli ajankohtaan nähden harvinainen lisä. Vaikka tupakkavalistus kulki vielä kuulopuheiden varassa uusi suodatinsavuke vaikutti vähemmän haitalliselta ja vetosi terveystietoiseen yleisöön.

Mainoksissa puolestaan esiintyi Marlboro-mies, villi länsi -myytillä ratsastava karjapaimen. Tuolloin hahmo oli vielä yksi monista miesyleisöön vetoavista karskeista hahmoista, kuten rakennusmies, armeijan kouluttaja, ammattilaispeluri, merimies ja hengenpelastaja. Lännenmyyttiin keskittynyt kampanja "Marlboro Country" käynnistettiin vuonna 1963.

Marlboro-mies Wayne McLaren kuoli keuhkosyöpään 51-vuotiaana 22. heinäkuuta 1992. David McLean, joka esiintyi monissa televisiomainoksissa ja lehti-ilmoituksissa 1960-luvun alkupuolelta, kuoli myös syöpään 73-vuotiaana 12. lokakuuta 1995.

Suomessa Marlboro-savukkeita valmisti vuoteen 2004 saakka Philip Morrisin myöntämällä yksinoikeuslisenssillä Amer-Tupakka Oy, kunnes se luopui tupakkabisneksestä ja alkoi keskittyä urheiluvälineisiin nimellä Amer Sports.

Marlboroa valmistava Philip Morris ilmoitti tammikuussa 2018 luopuvansa kokonaan savukkeiden valmistuksesta. Niiden valmistuksen lopettamisaikaa ei kuitenkaan ilmoitettu.

Aromit
------

Marlboron savukkeita saa Suomessa seuraavanlaisissa aromeissa:

* Punainen (Full Flavor) 10 mg tervaa, 0,8 mg nikotiinia, 10 mg häkää
* Vihreävalkoinen (Light Menthol, nykyään ilman mentolin makua Marlboro WM) 8 mg tervaa, 0,6 mg nikotiinia, 9 mg häkää. Vaalea suodatin.
* Kultainen/valkoinen (Lights, nykyään Gold) 6 mg tervaa, 0,5 mg nikotiinia.

Katso myös
----------

* Marlboro-perjantai

Lähteet
-------

1. ↑  Mika Häkkinen suree ystäväänsä: F1-sarjan "Mr. Marlboro" on kuollut koronaviruksen aiheuttamaan tautiin *Iltalehti*.  5.1.2021. Alma Media Oyj. Viitattu 6.1.2021.
2. ↑  Marlboro CigarettesLuettu 11.12.2007
3. ↑  Boston University MedicalCenter: History of Tobacco (Arkistoitu – Internet Archive) Luettu 11.12.2007
4. 1 2 3  MARLBORO ORAL HISTORY AND DOCUMENTATION PROJECT, ca. 1926-1986 #198 (Arkistoitu – Internet Archive) Luettu 11.12.2007
5. ↑
6. ↑  Philip Morris Products S.A. / Amer-Tupakka Oy:n myynti- ja markkinointi- liiketoiminta ja Amer- Yhtymä Oyj:n tupakkatavaramerkit  Dnro 1078/81/2003, 3.3.2004. Kilpailu- ja kuluttajavirasto. Viitattu 23.12.2013.
7. ↑  320 henkilöä koskevat yt-neuvottelut alkavat, Amer luopumassa tupakasta  19.11.2003. Turun Sanomat.  Arkistoitu 24.12.2013. Viitattu 23.12.2013.
8. ↑  Marlboron valmistajalta yllättävä tempaus: Luovumme savukkeista *Ilta-Sanomat*.  5.1.2018. Viitattu 5.1.2018.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Marlboro**.
* Philip Morris International (englanniksi)